google/wiki40b huggingface dataset:
Sakrament

Sakramentsforståelse

Sakramentsforståelsen er blant de viktigste skiller mellom de forskjellige kirkesamfunn. Det er ikke bare forståelsen av de enkelte sakrament som varierer; også antallet kirkelige handlinger man regner som sakramenter er forskjellig.

Ortodokse sakramenter

Den ortodokse kirke og de orientalske ortodokse kirker anerkjenner de samme syv sakramenter som den katolske kirke, men har ingen absolutt begrensning oppad. Dermed kan ortodokse særkirker anerkjenne andre kirkelige handlinger som sakramenter. Sakramentene omtales normalt som mysteriene.

Protestantiske sakramenter

De fleste protestantiske kirker regner sakramentene som ytre tegn på indre nåde, det vil si symboler på en indre hendelse. Det er altså ikke, som i katolsk og ortodoks sakramentslære, sakramentet som inngyder nåde – sakramentet er bare et tegn og et hjelpemiddel til å oppnå en personlig nådegave.
En unntagelse her er de lutherske kirker, som lærer at sakramentene har en selvstendig virkekraft knyttet til løfter fra Jesu munn. For eksempel i nattverden mottar både troende og ikke troende Jesus Kristus reelt gjennom brødet og vinen (manducatio oralis, manducatio impiorum). Dette er det lutherske grunnlag for frelsesvisshet.  Den lutherske sakramentforståelse skiller seg fra den katolske hovedsakelig ved en annen forståelse av begrepet nåde.
Antallet sakramenter som anerkjennes av protestantiske kirker varierer. Mange, inkludert de lutherske kirker, anerkjenner to sakramenter: Dåp og nattverd. Andre regner kun dåpen som et sakrament.
Noen kirkesamfunn har ingen sakramenter. For eksempel gjelder dette Frelsesarmeen, som dog ikke forbyr sine medlemmer å motta sakramentene i andre kirkesamfunn dersom de føler at dette hjelper dem i deres trosliv. Deres sakramentforståelse kan beskrives som spiritualistisk. Vennenes samfunn har heller ingen sakramenter, og de tillater ikke at man mottar dem andre steder.
Den anglikanske kirke er et særtilfelle; selv om kirken som helhet anerkjenner bare dåp og nattverd som sakramenter, er det en relativt stor gruppe (anglo-katolikker) som anerkjenner syv og har en lære om disse som er tilnærmet lik den katolske.
Blant anabaptister er det ikke uvanlig å regne fotvaskingen på skjærtorsdag som et sakrament.
Cassius

Cassius var en fransk house-duo bestående av Philippe Cerboneschi og Hubert Blanc-Francard, bedre kjent som Philippe Zdar og Boom Bass. De har gitt ut fem album: 1999, Au Rêve, 15 Again, Ibifornia og Dreems.
Den 19. juni i 2019, omkom Philippe Cerboneschi etter å ha falt ned fra en bygning i Paris. Han ble bare 52 år gammel. To dager senere kom deres siste album Dreems ut.
Saint-Jacques (Paris Metro)

Saint-Jacques er en stasjon på metroen i Paris.
Stasjonen betjener linje 6.
Jiří Růžek

Biografi

Han startet med å ta bilder i 1995. I 2004 flyttet han fra hjembygda til Praha, Tsjekkia, der han lever og jobber nå. Han lever med arkitekt og fotograf Ludmila Foblová. 
Jobben hans er mest kjent for svart/hvite aktbilder. Siden 2006 har bildene hans blitt publisert i diverse aviser og internettmedier. I 2004–2005 fotograferte han kroppsmalingserier i samarbeid med den kroatiske artisten Tea Hatadi. Han lager også 3D-bilder. I juli 2009 vant hans bilde České středohoří hovedprisen i Reflex-magasinet som beste akt.

Utmerkelser

Akty X 2009 – førstepremie (Reflexmagasinet: beste aktbilde).
Krystallhealing

Krystallhealing med ulike steiner og krystaller er en praksis innenfor new ageinspirert alternativ medisin som kan karakteriseres som en «magisk tankegang». 
Utøveren plasserer krystaller på pasientens kropp, ofte i samsvar med chakraene, eller legger krystaller rundt pasienten i et forsøk på å danne et energinett som angivelig skal omgi pasienten med helbredende energi. Prosessen skal angivelig fjerne sperringene i auraen eller kroppens elektromagnetiske felter. Noen utøvere bruker steiner i ulike farger, som skal tilsvare de respektive chakraene. Andre bruker staver av kvarts som føres over pasienten. 
Behandlingsmetoden skal ha forbilder i tidligere kulturer, blant egyptere, hopiindianere, stillehavskulturer og tradisjonell kinesisk medisin. 
Sentralt står «forestillinger om at sykdommer og følelsesmessig smerte legger seg i ulike deler av kroppen, hvor de så kan avleses i auraen, som betegnes som et energifelt rundt kroppen. Krystaller og steiner tenkes å kunne rense auraen og dermed sette mennesket fri fra traumer og i kontakt med dets egen kraftkilde og sannhet. Krystallene betegnes som krystalliserte lysformer og krystallhealeren som en lysarbeider.»
Bordtennis under Panamerikanske leker 1987

Bordtennis under Panamerikanske leker 1987. Bordtennis var en av flere sporter i de tiende Panamerikanske leker som ble arrangert i Indianapolis i USA i perioden 8. til 23. august 1987. Det var tredje gangen som bordtennis var med i de panamerikanske leker. Det var sju turneringer; single, double og lagkonkurranse for både menn og kvinner og en mixeddoubleturnering. USA ble beste nasjon med fire gullmedaljer foran Brasil med to.
Henrik Hildre

Utdannelse

Bachelor-grad i fotografi fra Falmouth University, fem semestre i økonomi og administrasjon fra Handelshøyskolen BI.
Sodin skole

Sodin skole er en grunnskole i Hemne kommune i Trøndelag. I skoleåret 2009/2010 har skolen totalt 534 elever, hvorav 323 på barnetrinnet og 211 på ungdomstrinnet. I tillegg kommer 73 lærere, 11 assistenter, 3 SFO-ansatte, 4 PPT-ansatte, 1 sekretær, 2 vaktmestre og 11 renholdere. Rektor er Svein Ustad.
Martin av Tours

Bakgrunn

Martin ble født i Pannonia i dagens Ungarn som sønn av en tidligere romersk offiser som hadde slått seg ned her etter endt tjeneste. Senere flyttet han til farens hjemsted Pavia i Italia for å få utdannelse. Foreldrene var hedenske, men Martin skal allikevel ha fått en kristen opplæring i Pavia.
Han ønsket i ung alder å bli eneboer, men faren motsatte seg dette og unge Martin gikk 15 år gammel i tjeneste som soldat i Romerrikets hær. Han ble stasjonert i Gallia hvor han avanserte i gradene og ble offiser i kavaleriet i keiser Konstantius IIs garde. Han ble imidlertid døpt 18 år gammel i Amiens. Historien om hvordan han tilbød en tigger halvparten av sin kappe er velkjent, og er fra tiden som offiser. 
To år senere forlot han hæren og keiseren beskyldte ham for feighet og han ble fengslet. Dette er et av de tidligste eksemplene vi kjenner av militærnekting på kristent grunnlag, da Martin skal ha sagt «Jeg er en Kristi soldat, jeg kan ikke kjempe». Han gikk senere i kloster i Poitiers.

Biskop

For å omvende befolkningen til kristendommen misjonerte han på en rekke reiser i vestre og sentrale Frankrike. Disse reisene gjorde ham svært populær og 371 ble han biskop av Tours. Martin ønsket ikke å bli valgt, men måtte gi seg til slutt og ble Tours tredje biskop 4. juli 372, 56 år gammel. Han fortsatte imidlertid sitt enkle, asketiske liv, men måtte tilslutt flytte ut av byen for å få mer fred, og hans nye tilholdssted utviklet seg til klosteret som er kjent under sitt latinske navn Maius monasterium («Det store klostret») som senere ble Marmoutier på fransk. Etter hvert bodde det opptil 80 munker her og ble et viktig kulturelt sentrum og et utgangspunkt for misjonsvirksomheten i Gallia.
Hans biografi ble nedtegnet av den samtidige Sulpicius Severus.
Særlig i Norden og Tyskland ble mortensaften feiret til hans minne. Dette har sin bakgrunn i historien om at da han skulle velges til biskop, ønsket han ikke dette og gjemte han seg blant gjess eller ender, men disse kaklet så mye at han ble funnet. Det er derfor en gammel tradisjon, spesielt i Danmark, at man spiser andestek eller gås denne dagen.
Tekstforfatter

Tekstforfattere i reklame

Mens en forfatter oftest arbeider med frie, skjønnlitterære tekster, prosa, drama eller lyrikk eller også faglitterære, har tekstforfatterens produkter et kommersielt siktemål og vedkommende må også forholde seg til en gitt problemstilling, et budsjett og en oppdragsgiver. Til forskjell fra journalisten som bør være en objektiv eller nøytral formidler, er tekstforfatterens utgangspunkt ensidig og subjektivt.
Tekstforfattere innen reklame utarbeider reklametekster, men også ideer og konsepter basert på strategier utarbeidet av konsulenter i samarbeid med kundene. Det kreative idearbeidet foregår i stor grad i samarbeide med en art director (AD) (stillingsbetegnelsen er aldri oversatt til norsk). En grunnidé kan så få ulike varianter tilpasses de ulike mediene, som film, annonser (ofte kalt «print»), radio, brosjyrer, event, internett med mer. Tekstforfatteren vil ha ansvar for å utarbeide alt av tekst til disse reklamene, og følge opp produksjon av film, radiospotter med mer. I tillegg vil en tekstforfatter kunne få ansvaret for utarbeidelse av en payoff (slagord), samt finne merkenavn til bedrifter, produkter og annet.

Tekstforfatterutdannelse

I Norge tilbys utdannelse for tekstforfattere av Westerdals School of Communication. Utdannelsen ble etablert sent på 1980-tallet. Den er 3-årig og semesteravgiften er ca. 27 000 kroner.
Acmaeops septentrionis

Utseende

En liten til middelsstor (7–10 mm), mørk trebukk. Den finnes i to fargevarianter: dekkvingene kan enten være svarte med gulbrun ytterkant, eller helt gulbrune. Kroppen ellers er svart. Hodet er forholdsvis stort, minst så bredt som pronotum. Antennene er svarte, forholdsvis slanke og snaut halvparten så lange som kroppen. Pronotum er omtrent så langt som bredt, sterkt hvelvet med rundede ytterkanter og avsnørt "krage" fremst. Dekkvingene har markerte, rettvinklede skuldre og er mye bredere enn pronotum. Hos hunnen er de parallellsidige i den fremre delen, hos hannen jevnt avsmalnende fra skuldrene bakover. Beina er nokså lange og mørkbrune til svarte.

Levevis

Denne arten ser ut til å være mer eller mindre avhengig av skogbranner for å overleve. Larvene utvikler seg under  barken på døde furuer og graner, fortrinnsvis trær som er drept av brann, men de kan også leve i andre trær. Larven kan krype rundt under løs bark uten å etterlate seg synlige ganger på grunn av sin flate kropp. Utviklingen tar to år, og larven forpupper seg nede i bakken etter å ha overvintret. De voksne billene finnes i juni-juli, men denne arten besøker sjelden blomster.

Utbredelse

Arten er utbredt i Nord- og Mellom-Europa og videre østover til Mongolia. I Norge er den funnet en del steder i indre strøk av Østlandet og i noen dalstrøk i Nord-Norge. Den er ingen steder vanlig.
Pseudoschoenionta

Utseende

En ganske stor (ca. 25 millimeter), lang og tynn trebukk med en særegen kroppsform. Hode, pronotum og antennenes to innerste ledd er røde, dekkvingene og den ytre delen av antennene mørkgrå til svarte. Hodet er nesten like bredt som pronotum, bakerst halsaktig avsnørt med to svarte flekker i midten. Fasettøynene er kraftig nyreformede og omslutter antennefestene nesten helt. Pronotum er tønneformet uten tenner på sidene, litt bredere enn langt. Dekkvingene er noe bredere enn pronotum rett bak roten, men smalner så kraftig av slik at mesteparten av dekkvingene er ganske smale. Hver dekkvinge har to opphøyde lengderibber og flere punktrader. Antennene er litt over halvparten så lange som kroppen, beina ganske korte.

Levevis

Larvene lever vanligvis i stammene på storvokste urter.

Utbredelse

Arten er utbredt på Sumatra.
Shangyu

Shangyu (kinesisk: 上虞; pinyin: Shàngyú) er en by på fylkesnivå administrert av Shaoxing i provinsen Zhejiang i Folkerepublikken Kina. Den hadde drøyt 100 000 innbyggere i 2002. Byen har maritim industri. Wu er talemålet i Shangyu.
En elv løper nordover gjennom byfylket. Shangyus bysentrum, Baiguan, ligger der Cao E-elven (曹娥江) kommer ut fra høydene som utgjør halvparten av fylket og ut på det flate slettelandet mot Hangzhoubukten. Denne elven, og Cao E-tempelet (曹娥庙) ved dens bredd, er oppkalt etter en fjorten år gammel jente som ble landskjent i år 143 e.Kr. for sin barnlige hengivenhet. Hun døde i elven mens hun forsøkte å berge i land liket til hennes far (Cao Xu) som druknet mens han forestod en seremoni til ære for Wu Zixu som selv var vidgjeten for sin barnlige hengivenhet.
Juan Lacaze (kommune)

Historie

Juan Lacaze ble grunnlagt i 15. mars 2010.

Regjeringen

Ordføreren (alcalde) i kommunen er Darío Burgman (2010-2015).
Hans Rønningen

Familie

Rønningen er gift med skuespiller Ågot Sendstad.
Fliksigdvinge

Utseende

Arten er lett å kjenne igjen på at den har sigdformede forvinger med tannet ytterkant – ytterkanten er jevn hos alle andre norske arter av sigdvinger (Drepaninae). En middelsstor (vingespenn 30–36 mm), slank art. Antennene er smalt fjærformede. Forvingen er trekantet, spissen sigdformet uttrukket, ytterkanten tannete. Grunnfargen er grålig eller gulaktig hvit, med tette, korte, brune streker som ytterst i vingen gjerne flyter sammen til en jevn brunfarge. Dessuten har den to smale, brune tverrlinjer rundt midten av vingen, mellom disse en liten, svart flekk. Bakvingen er hvit, brun langs ytterkanten.

Levevis

Fliksigdvingen lever i ulike slags skog med innslag av bjørk, som er larvenes næringsplante. De voksne sommerfuglene flyr om natten. I Sør-Norge har den to generasjoner hver sommer, en som flyr i mai–juni og en i juli–august. Lengst nord har den bare én generasjon, som flyr i juni–juli.

Utbredelse

Fliksigdvingen finnes i Europa og videre østover til Øst-sibir. I Norge er den forholdsvis vanlig nord til Nord-Trøndelag, og forekommer mer spredt i Nordland.
Michael Jordan og hun med håret

Handling

11 år gamle Tommy er en kortvokst og ærgjerrig basketballspiller. 75-åringen Paula lukter mugg og har lagt seg ned for å dø. Det underlige møtet mellom gutten og den eldre kvinnen gir styrke til å mestre det uoppnåelige.
FedEx-cupen

FedEx Cup er en poengbasert serie på PGA-touren som introduseres fra 2007. Spillerne vil samle poeng basert på deres resultater i turneringene på PGA-touren.
FedEx Cup vil i løpet fra januar til august og avsluttes med en mesterskapsserie på tre turneringer 
hvor de 125 spillerne med flest poeng er kvalifisert. De 30 beste av disse igjen vil få spille finalen som er  The Tour Championship. Spilleren med flest poeng etter The Tour Championship vinner FedEx Cup og vil motta «den største utbetalingen innen konkurranseidrett».
Serien ble annonsert 2. november 2005 under den årlige State of the Tour-talen til sportsdirektøren i PGA TOUR, Tim Finchem. Hensikten er å ta opp konkurransen med andre idretter som preger høstsesongen på TV. Golfsporten har tradisjonelt hatt lavere seertall etter PGA-mesterskapet i august, sesongens siste major-turnering.
Etter The Tour Championship og FedEx Cup følger høstserien, der spillerne fortsetter å konkurrere i håp om å ende blant de 125 beste på pengelisten som får spillerett til neste sesong. I tillegg vil mange av spillerne også delta i lagkonkurransene Ryder Cup og The Presidents Cup.
Grand Theft Auto: The Ballad of Gay Tony

Grand Theft Auto: Ballad Of Gay Tony er den andre av to episodiske utvidelsespakker til Rockstar Games' Grand Theft Auto IV kalt Episodes From Liberty City. Du spiller som Luis Lopez, som jobber for eieren av en homseklubb og en partyklubb, under kallenavnet Gay Tony.
Caritas Norge

Arbeidsområder

Caritas Norge arbeider internasjonalt med langsiktig utvikling, fred og forsoning og humanitært arbeid, med et særlig fokus på temaene demokrati og godt styresett, matvaresikkerhet, utdanning og kompetanseheving. I 2014 har Caritas Norge prosjekter i 16 land, i Asia, Afrika, Latin-Amerika og Europa. Caritas Norge er en del av det internasjonale Caritas-nettverket Caritas Internationalis og nettverket for europeiske Caritas-organisasjoner Caritas Europa.
I Norge driver organisasjonen et informasjons- og veiledningssenter i Oslo for arbeidsinnvandrere.

Økonomi

I 2014 overførte Caritas Norge nesten 65 millioner kroner til 40 prosjekter i 16 land. Dette er en økning på ca 20 millioner kroner fra året før. Av prosjektmidlene er i underkant av 28,8 millioner kroner fra NORAD og 29,8 millioner fra Utenriksdepartementet. I tillegg ble 1,9 millioner fra andre finansieringskilder overført til prosjekter. Det resterende er dekket av Caritas Norges egne midler. I hovedsak stammer disse fra innsamlede midler i Norge. Caritas Norge samlet i 2014 inn 7,6 millioner kroner-
Karakterskuespiller

En karakterskuespiller er en skuespiller som spiller uvanlige, interessante eller eksentriske biroller. Uttrykket, som ofte blir forstått som det motsatte av en hovedrolleskuespiller, er noe tvetydig: i bokstavelig forstand kan alle skuespillere betraktes som karakterskuespillere, ettersom alle spiller karakterer, men vanligvis brukes begrepet om en skuespiller som spiller markante og viktige biroller. Noen ganger brukes det om en skuespiller som spiller en rollefigur som er veldig ulik dem selv. Uttrykket kan også brukes om en skuespiller som har spesialisert seg på mindre roller. I begge tilfeller er karakterene større roller enn bare småroller eller statister. Uttrykket brukes i hovedsak til å beskrive tv- og filmskuespillere og er mindre brukt til å beskrive teaterskuespillere.
Yangyang vannkraftverk

Yangyang vannkraftverk er et vannkraftverk i Yangyang i Sør-Korea. Den er bygd i Namdaeelva langt nordøst i landet. Anlegget har et totalt installert vannkraftpotensial på 1 000 MW fordelt på fire Alstom turbiner, og anlegget stod ferdig i 2006. Dette er et såkalt pumpekraftverk med utveksling av vannmasser mellom to vannreservoar. Det opereres av Korea Midland Power Co Ltd (KOMIPO).
Grunnkretser i Øksnes kommune

Grunnkretser i Øksnes kommune er delområder og grunnkretser som seksjonerer Øksnes kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Nekromantiker

Nekromantiker, på norsk også kalt nekromant, (dannet av gresk: νεκρός (nekrós), «død», og μαντεία (manteía), «spådom») er en person som behersker nekromanti, det vil si utøver  åndemaning og spådomskunst på grunnlag av opplysninger om framtida og annet som ånder etter avdøde angivelig skal besitte. Åndemanere i forskjellig varianter er kjent fra mytologi, religion og folketro over hele verden. I vestlig kulturhistorie er det eksempler på spådomskyndige dødningemanere blant annet fra bibelen og klassisk oldtid, fra middelalderens svartekunst og nyere tiders spiritisme. 
På engelsk ble necromancer synonymt med «ondskapsfull trollmann», og derfra har ordet kommet inn i moderne fantasylitteratur, rollespill og filmer. I populærkulturen brukes gjerne necromancer og nekromantiker som betegnelse på en type magiker som har makt over gjenferd.

Nekromantikere i religion og folketro

Nekromantikere var opprinnelig spåmenn og -koner, sjamaner og hekser som angivelig hadde evnen til å mane fram ånder fra dødsriket og tiltvinge seg del i åndenes påståtte overnaturlige innsikt. Ved hjelp av besvergelser og magiske ritualer, i blant også ved bruk av kroppsdeler fra de avdøde, kunne de påkalle ånder og komme i kontakt og kommunisere med de døde på samme måte som spiritistiske medier sies å kunne i moderne overtro. Mange fortellinger og forestillinger handler om folk som oppsøke åndemanere når de trenger råd og hjelp fra avdøde slektninger og forfedreånder. 
Nekromantikere skulle i tillegg kunne kommandere åndene og øve makt over gjengangerne. Dødnigemanerne kunne for eksempel bringe lik til live som viljeløse slaver, «levende døde» og zombier. 
Ifølge Moseloven i Det gamle testamentet, de guddommelige levereglene for israelittene, var det strengt forbudt å vende seg til åndemanere og gjenferd. Likevel henvendte Saul, den første kongen i Det gamle Israel, seg til Spåkvinnen fra En-Dor for å søke råd fra profeten Samuel. Gjenferdet av Samuel forteller at Gud vil straffe Saul og israelittene fordi de ikke drepte fiendestammen amalekittene slik han hadde befalt. Gud vil de å la filisterne få erobre israelsfolket. Spåkvinnen fra En-Dor er det mest kjente mediet i Bibelen og blir på norsk også omtalt som heks, trollkvinne, spåkone og sannsiger.

Nekromantikere i fantastiske fortellinger

Nekromantikeren er en type magiker som er mye brukt i fantasy-historier. Der skildres de ofte som bleke, innelukkede og onde, selv om det også er eksempler på nekromantikere som har brukt evnene sine til å gjøre det gode. Et eksempel på dette finnes i fantasyromanene Sabriel, Lirael og Abhorsen av Garth Nix.
Sauron, en ond trollmann i J. R. R. Tolkiens fantastiske fortellinger, kalles the Necromancer i den engelske originalversjonen av Hobitten.
Papyrus 7

Papyrus 7, hos Gregory-Aland merket (signum) ⁷ eller ε 11 (von Soden). er et papyrusmanuskript fra Det nye testamente på oldgresk, med et innhold fra Lukasevangeliet 4:1-2. Manuskriptet har vært vanskelig å datere ved hjelp av paleografi på grunn av dets fragmentariske tilstand, men er blitt anslått til å stamme fra det 4. århundre til det 6. århundre, muligvis allerede fra det 3. århundre.
Det blir oppbevaret på Det ukrainske nasjonalbibliotek Vernadskij (Petrov 553) i Kiev.
Jacob R. Olsens barnehjem

Jacob R. Olsens barnehjem var et privat barnehjem i Bergen, opprinnelig opprettet for tuberkulosetruede barn i 1919. Etter hvert som tuberkulose kom gradvis under kontroll, gikk institusjonen over til å bli et alminnelig barnehjem der barnevernsnemnda plasserte foreldreløse barn, eller barn med foreldre uten omsorgsevne. Barnehjemmet holdt til i Nyhavnsveien 4 i Sandviken, like nord for Gamle Bergen. Barnehjemmet var i drift til 1981, da Hordaland fylkeskommune overtok og la det ned.

Historie

Jacob R. Olsens barnehjem var en fortsettelse av barnehjemmet som ble drevet gjennom Maiblomsten, og som hadde holdt til i hovedhuset på den gamle lystgården Elsesro fra 1910. Dette huset ble overtatt av Welanderhjemmet i Bergen i 1919, da barna fra ”Maiblomsten” flyttet inn i Nyhavnsveien 4.
Midlene til finansieringen av barnehjemmet kom opprinnelig fra rentene fra et legat etter skipsreder Jacob R. Olsen og hustru Johanne Georgine Olsen. Hjemmets formelle navn var ”Skipsreder Jacob R. Olsen og hustru Johanne Georgine Olsens barnehjem for barn fra tuberkuløse hjem”.
Jugendbygningen ble reist av Tuberkulosekomiteen i Bergen i 1918, og var tegnet av arkitekt Sigurd Lunde (1874-1936). Anlegget hadde et flott tilhørende hageanlegg. I dag er bygningen brukt av det offentlige, mens en barnehage holder til i første etasje.

Arkivet

Det meste av arkivet etter Jacob R. Olsens barnehjem ble makulert etter at Hordaland fylkeskommune besluttet å legge det ned. Likevel finnes noe materiale ved Hordaland fylkesarkiv og Statsarkivet i Bergen. Sosialdepartementets arkiv, som er avlevert til Riksarkivet, inneholder noe arkivmateriale etter barnehjemmet. Barnevernet i Bergen sendte barn til denne institusjonen, og opplysninger om barn plassert i institusjonene kan finnes i arkiv etter barnevernsnemnder og sosialkontorer, oppbevart ved Bergen Byarkiv. Dette gjelder også opplysninger om bygninger, drift og tilsyn.